Inannilan Hesus an chengngor hachi Farisee an choꞌchoꞌ-or hachi khun i mumpabautisar ay hija an numpfalin hi disipolo na mu ay John.
Muti pfu-un hi Hesus chi khun mumbautisar an un hachi disipolo na.
Hotti amat hichi ja nakak cha Hesus ad Judea ja numpfangngad cha ad Galilee.
Ja mahapor an eꞌgwa cha hichi provincian chi Samaria.
Gwa an nahaꞌ-ad ja ne-atam cha hichi ad Sikar an ohan pfuglay ad Samaria,
an nehnot ay ni lota an empfanoh Jakob chin nahop ay Josep an empfalay na.
Ay chuy an lotan Jakob ja gwa han pfupfun ja inu-umpfun hi Hesus ay chuy ngapfar na,
ti naꞌ-ablay an chimmalachalan.
Emmo-ohha hi Hesus,
ti nakak hachi disipolo na an i ngumina hi anun cha ay chuy nehnot an pfuglay.
Ay chuy inu-umpfunan Hesus ja immuy han pfupfai an eSamaria ay chuy an pfupfun an i humaꞌchu.
Niꞌhapit hi Hesus ja inali na hi,
“Miꞌ-inumaꞌ adniꞌ ay tay chanum ju.”
Ja nanannor chin pfupfai,
ti hachi Hudju ja khun cha pahigwon hachi eSamaria ja ugali cha an achi cha midmidchum ay chicha.
Ja inalin chin pfupfai hi,
“Aa,
muti Hudju a jaꞌ,
ja anagkha ta la-ahna ja ha-in an eSamaria chi pumpfokhaam hi hay inumom?”
Tempfar Hesus ja inali na hi,
“Nu inannilam hini ichat Apo Jos,
ja nu imatunanaꞌ an nangpfokha ay he-a hi chanum,
hot he-aot koma chi mangpfokha ay ha-in ta ichat u hini chanum an mangchat hi nahamad an piꞌtakhuwan.”
Ja inalin chin pfupfai hi,
“Apo,
ma-id panggwoꞌ mu ja adchalum khu hitay an pfupfun.
Hot ngay pangalam ay ni allom an chanum an mangchat hi nahamad an piꞌtakhuwan?
Chin apo mi an hi Jakob chi nangpfanoh ay tay an pfupfun an khun cha uminuman hachi empfapfalay na,
ja anong un hachi khuna panganun.
Un chah hay allom ja napfagpfagto a mu hi Jakob?”
Tempfar Hesus ja inali na hi,
“Hana na-ugaw an uminum ay tay an chanum ja ma-ugaw cha khu.
Muti hini ayya uminum ay ni chanum an ichat u ja achi mahpay ma-ugaw.
Ti hini chanum an ichat u ja amat hi opfob ay ni achor na an achi matmatchuꞌ,
ja ichat nay piꞌtakhuwan an ma-id chi pogpogna.”
Ja inalin chin pfupfai hi,
“Apo,
hot ichatanaꞌ mah ay ni allom an chanum ta achiyaꞌ ma-ugaw ja achi khahin unaꞌ khun uma-umali heto an humaꞌchu.”
Ja inalin Hesus hi,
“Im agwiton hini ahagwam ja numpfangngad aju heto.”
Inalin chin pfupfai hi,
“Ma-id ahagwaꞌ.”
Ja inalin Hesus hi,
“Aa,
umannung hinuy inalim an ma-id ahagwam ad ugwani.
Muti numpalema a an narhin,
ja hini ayya lala-e an nun-i-ibpfam ad ugwani ja pfu-un ahagwam.
Hotti umannung hinuy inalim.”
Ja inalin khu chin pfupfai hi,
“Apo,
imatunaꞌ an profeta a.
Hotti tayya han epfokhaꞌ ay he-a.
Chin a-apo mi an eSamaria,
ja hitay an pfuludna chi khun cha pundayawan ay Apo Jos.
Chaꞌju ayya an Hudju,
ja hay allon ju ja khahin un ad Jerusalem chi i pundayawan.
Ngachah chi maptoꞌ ay tay?”
Ja inalin Hesus ay hija hi,
“Mamati a akay niꞌ ay tay alloꞌ,
ti umali han arkhaw an pfu-un hitay pfuludna chi pundayawan chi tatakhu ay Jos Ama ja pfu-un khu ad Jerusalem.
Chaꞌju an eSamaria,
agkhuy ju inannila hi Apo Jos an khun ju dayawon.
Muti chaꞌmi an Hudju ja anila mi,
ti hini Manakhu hi tatakhu ja marpu hana Hudju.
Muti umali han timpo ja mete-a ad ugwani,
an hana umannung an mundayaw ay Jos Ama ja nahamad hini aton cha an mundayaw ja mumpa-echalan cha ay ni Espiritu Santo.
Hitay hini podhon Apo Jos an aton chi tatakhu an mundayaw ay hija.
Hi Apo Jos ja ispiritu an achi matikhaw.
Hotti hana mundayaw ay hija ja mahapor an mumpachalan cha ay ni Espiritu Santo ja annilaon cha hini nahamad an aton an mundayaw.”
Ja inalin chin pfupfai hi,
“Anilaꞌ an umali hini Mesias,
an hinuy ma-ali an hi Kristo.
Nu umali ja ipa-innila na an amin hana agkhuy ta-o pay anila.”
Tempfar Hesus ja inali na hi,
“Ha-in an khun miꞌhapit ay he-a hini inalim an hahadchon ju.”
Khun pay miꞌhapit hi Hesus hi numpfangngachan hachi disipolo na,
ja nanor cha hi nannikhan cha ay Hesus an khun miꞌhapit hi pfupfai.
Muti ma-id oha hi nangpfokha nu ngay mahapor chuy pfupfai ja anagkha ta khun miꞌhapit hi Hesus ay hija.
Amat hichi ja tenaynan chin pfupfai chin pfanga an ihaꞌchu na,
ja numpfangngad ay nuy pfuglay cha.
Ja inali na chin tatakhu hi,
“Umali aju akay niꞌ ta i ta-o tikhagwun han lala-e an chinittum u ja inali na an amin hana ena-enat u.
Ma-id maptoꞌ un hijah nuy hi Kristo an hini allon cha an Mamahhod?”
Amat hichi ja empacheh cha an i mannig ay Hesus.
Gwa an nakak chin pfupfai ja impapilit chin disipolon Hesus ta mangan hija.
Muti inalin Hesus hi,
“Gwa han nabnab-on an khun u anun an agkhuy ju anila chi omaꞌ-atana.”
Ja khun cha nomnomnomon hi,
“Un chah gway uchumna hi nang-ali hi anun Hesus?”
Ja inalin Hesus hi,
“Hay ayya tanud u ja hini pangataꞌ ay ni penhod ni nannag ay ha-in ja hay atoꞌ an mamalin ay ni ipatamu na.
Gwa han khun ju allon an amat heto.
Hini pakhuy an nebkhay ja hachon ta umuy hi apat chi pfulan ja un mabtoꞌ.
Muti alloꞌ ay chaꞌju hi ahebtoꞌ ad ugwani.
Tikhagwun ju hachi tatakhu an khun cha umali.
Omaꞌ-at cha hi pakhuy an natong an munhohhood hi mamtoꞌ,
ti nehahagkhana cha an mamati.
Hana i mumpfotoꞌ ja malagpfuwan cha,
ja hana pfentoꞌ cha ja miꞌtakhu cha hi ma-id chi pogpogna.
Hotti numpadchung an hini numpfokhay ja hini numpfotoꞌ ja mun-an-anla cha.
Ti umannung hitay khun cha allon,
an egpfay chi oha ja pfot-on chi oha.
Amat hina khu ay ni tamun Apo Jos, an
hennag u chaꞌju ta i ju pfot-on hana agkhuy ju na-unglan.
Hotti chaꞌju hini mamtoꞌ hana pfungan chi na-unglan hana nahnahhun.”
Cho-or hana eSamaria an namati ay Hesus khapo ta inalin chuy pfupfai hi,
“Inalin nuy an lala-e an amin hana ena-enat u.”
Hotti immuy cha ay Hesus ja inali cha hi,
“Achi a adchiya umuy ta mehetheto ta-o pay.”
Hotti nihichi hi Hesus hi chugwah arkhaw.
Ja choꞌchoꞌ-or pay hay hachi namati khapo hi nangngolan cha ay chuy khuna itudtuchu.
Ja inali cha chin pfupfai hi,
“Pfu-un hinuy inalim ja angkhay chi namatiyan mi,
ti enhemad mi an nunchongor ay hija,
ja anila mi an umannung an hija hini Manakhu hi tatakhu.”